OBH 607/1995.
Az állampolgári jogok országgyűlési biztosának jelentése
Ügyintéző: dr. Kántor Ferenc

Az eljárás megindítása

M.J. kiszombori lakos panasszal fordult az Országgyűlési Biztos Hivatalához. Beadványában sérelmezte, hogy kárpótlási jegyben kért kárpótlást megváltoztató harmadik kérelmére sem válaszolt az OKKH. Ugyancsak válasz nélkül maradt az OBH vezetőjének a címhez intézett levele is.
Mivel a rendelkezésemre álló információ alapján - a jogvesztő határidőre is tekintettel - az alkotmányos visszásságot kizárni nem lehetett, az OKKH elnökétől 1996. május 20-án levelemben magyarázatot kértem.

Megállapított tényállás

Panaszos 1995. április 19-én kérte az eljáró hivatalt, hogy kárpótlásként kért kárpótlási jegy helyett életjáradékot állapítsanak meg részére. Panaszos ez ügyben újabb levelet írt 1995. augusztus 9-én, majd 1995. augusztus 22-én, azonban mindhárom érdeklődő levele válasz nélkül maradt, s ugyancsak válasz nélkül maradt az OBH vezetőjének az ügyben 1996. január 22-én írott levele is.

Jogszabályi háttér

111/1992. (VII.1.) Korm.rendelet
5.§ A kárpótlásra jogosultnak az adatlapon nyilatkoznia kell, hogy életjáradékot vagy kárpótlási jegyet igényel. Nyilatkozatát az eljárás jogerős befejezéséig megváltoztathatja.
6.§ (1) A tv. alapján járó életjáradék folyósítása - az Országos Kárrendezési és Kárpótlási Hivatallal (a továbbiakban: OKKH) megkötött külön megállapodás szerint - a nyugdíjfolyósító szervek feladata. A felmerült költségek viseléséről a megállapodásban kell rendelkezni.
(2) A nyugdíjfolyósító szervek a járadék folyósítását a kérelemnek helyt adó határozat jogerőre emelkedését követő 30 napon belül kezdik meg.

A vizsgálat megállapításai 

Panaszos kérelmét a hivatal 1995. március 6-án hozott határozatával bírálta el, melyet panaszos 1995. március 20-án vett át és 30 napos fellebbezési határidőt biztosítottak számára. Panaszos az első fokú eljárás jogerős befejezése előtt 1996. április 19-én kérte a hivatalt - a hatályos jogszabálynak megfelelően -, hogy kárpótlási jegyben megállapított kárpótlását életjáradékira változtassák át.
Hivatal  ugyan panaszos érdeklődő leveleire nem válaszolt, azonban a törvényi előírásoknak megfelelően határozatát visszavonta 1995. július 3-án, s új határozatban panaszos kérésének megfelelően most már életjáradék formájában állapította meg a kárpótlást. E határozatot panaszos 1995. szeptember 25-én átvette és a nyugdíjfolyósító igazgatóság panaszos részére az életjáradékot - nyugdíjától elkülönítetten - 1995. november 6-ától folyósítja.
Panaszos panaszbeadványának beadása (1995. szeptember 18.) óta az ügyben történt változásról - ügye elintéződött - az OBH-t nem tájékoztatta.
A vizsgálat során megállapítottam, hogy panaszos ügyének intézése során alkotmányos jogsértés nem történt.

Budapest, 1996. június 14.

Gönczöl Katalin